Dôvodová správa

**1. Všeobecná časť**

Vypracovanie návrhu zákona, ktorým sa mení a dopĺňa zákon č. 193/2005 Z. z. o rastlinolekárskej starostlivosti a o zmene a doplnení niektorých zákonov vyplýva najmä z potreby prebratia smerníc Rady 74/556/EHS a aktualizácie a spresnenia ustanovení týkajúcich sa ochrany údajov podľa smernice Rady 91/414/EHS o uvádzaní prípravkov na ochranu rastlín na trh a zo zistenia Misie Potravinárskeho a veterinárskeho úradu - Dublin, ktorá sa konala v dňoch 4.–8.4.2005 v Slovenskej republike (správa DG (SANCO) /7631/2005- MR Final).

V oblasti podnikania s prípravkami na ochranu rastlín preberá dve smernice týkajúce sa minimálnych podmienok praxe, prípadne vzdelania na získanie osvedčenia o odbornej spôsobilosti na takúto činnosť.

Registrácia prípravkov na ochranu rastlín je upravená v zákone č. 193/2005 Z. z. o rastlinolekárskej starostlivosti a v nariadení vlády Slovenskej republiky č. 531/2005 Z. z., ktorým sa ustanovujú požiadavky na uvádzanie prípravkov na ochranu rastlín na trh v znení nariadení vlády SR č. 321/2006 Z. z. a 501/2006 Z. z., do ktorých bola prebratá smernica Rady 91/414/EHS zo dňa 15. júla 1991 týkajúca sa uvádzania prípravkov na ochranu rastlín na trh. Návrh zákona aktualizuje a spresňuje niektoré časti tejto smernice.

Návrh zákona je v súlade so zistením Misie Potravinárskeho a veterinárskeho úradu – Dublin v oblasti prípravkov na ochranu rastlín, ktorá sa konala 4.–8. 4. 2005 v Slovenskej republike (správa DG (SANCO)/7631/2005 - MR Final).

Návrh zákona je v súlade s Ústavou Slovenskej republiky a ostatnými súvisiacimi právnymi predpismi.

Dopad návrhu zákona, ktorým sa mení a dopĺňa zákon č. 193/2005 Z. z. o rastlinolekárskej starostlivosti a o zmene a doplnení niektorých zákonov na štátny rozpočet, rozpočty obcí a rozpočty vyšších územných celkov, životné prostredie a zamestnanosť je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

**DOLOŽKA ZLUČITEĽNOSTI**

# k návrhu zákona s právom Európskych spoločenstiev a právom Európskej únie

**1. Predkladateľ návrhu zákona:** vláda Slovenskej republiky

2. Názov návrhu zákona: Zákon, ktorým sa mení a dopĺňa zákon č. 193/2005 Z. z. o rastlinolekárskej starostlivosti a o zmene a doplnení niektorých zákonov

**3.** **Problematika návrhu zákona:**

a) je upravená v práve ES, v primárnom práve, a to v Zmluve o založení ES (najmä článok 43), v sekundárnom práve, a to v týchto smerniciach:

1. Smernica Rady 91/414/EHS z 15. júla. 1991 o uvádzaní prípravkov na ochranu rastlín na trh (Mimoriadne vydanie Ú. v. EÚ, kap. 3/zv. 11) v platnom znení,
   * 1. Smernica Rady 74/556/EHS zo 4. júna 1974, ktorou sa stanovujú podrobnosti o prechodných opatreniach týkajúcich sa činností, ktoré súvisia s obchodovaním a distribúciou toxických výrobkov, a činností, ktoré zahŕňajú odborné využitie takýchto výrobkov, vrátane činností sprostredkovateľov (Mimoriadne vydanie Ú. v. EÚ, kap. 6/zv. 1),

b) nie je upravená v práve EÚ

c) je obsiahnutá v judikatúre Súdneho dvora Európskych spoločenstiev, a to v týchto rozhodnutiach:

- rozhodnutie Súdneho dvora Európskych spoločenstiev vo veci C-137/96 Komisia Európskych spoločenstiev *vs* Nemecká spolková republika (1997) Zb. roz. ESD I-6749,

- rozhodnutie Súdneho dvora Európskych spoločenstiev vo veci C-400/96 Jean Harpergnies (1998) Zb. roz. ESD I-5121,

- rozhodnutie Súdneho dvora Európskych spoločenstiev vo veci C-100/96 Kráľovná *vs* Ministerstvo pôdohospodárstva, rybného hospodárstva a potravinárstva(1999) Zb. roz. ESD I-1499,

- rozhodnutie Súdneho dvora Európskych spoločenstiev vo veci C-306/98 Kráľovná *vs* Ministerstvo pôdohospodárstva, rybného hospodárstva a potravinárstva a Štátny sekretár pre životné prostredie (2001) Zb. roz. ESD I-3279,

- rozhodnutie Súdu prvého stupňa Európskych spoločenstiev vo veci T – 158/03 Industrias Químicas del Vallés, SA *vs* Komisia Európskych spoločenstiev,

- rozhodnutie Súdneho dvora Európskych spoločenstiev vo veci C-316/04 Stichting Zuid-Hollandse Milieufederatie.

**4. Záväzky Slovenskej republiky vo vzťahu k Európskym spoločenstvám a Európskej únii:**

1. Prijatie zákona je plnením záväzkov SR vyplývajúcich pre danú oblasť vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii.
2. Z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú v upravovanej oblasti žiadne prechodné obdobia.
3. Všetky smernice bolo potrebné prebrať do 30.4.2004.
4. Proti Slovenskej republike sa nevedie žiadne konanie o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
5. Smernica Rady 91/414/EHS z 15. júla. 1991 o uvádzaní prípravkov na ochranu rastlín na trh (Mimoriadne vydanie Ú. v. EÚ, kap. 3/zv. 11) bola úplne prebratá do zákona č. 193/2005 Z. z. o rastlinolekárskej starostlivosti a nariadenia vlády Slovenskej republiky č. 531/2005 Z. z., ktorým sa ustanovujú požiadavky na uvádzanie prípravkov na ochranu rastlín na trh v znení nariadení vlády SR č. 321/2006 Z. z. a 501/2006 Z. z.

5. **Stupeň zlučiteľnosti návrhu zákona s právom Európskych spoločenstiev a právom Európskej únie:**

Úplná

6. **Gestor (spolupracujúce rezorty):**

Ministerstvo pôdohospodárstva SR.

**Doložka finančných, ekonomických, environmentálnych vplyvov, vplyvov na zamestnanosť a na podnikateľské prostredie**

**Prvá časť: Odhad dopadov na verejné financie:**

Návrh zákona bude mať dopad na štátny rozpočet, ktorý bude krytý z rozpočtovej kapitoly Ministerstva školstva SR.

Rozpočtová kapitola MŠ SR

**Národné referenčné laboratórium Univerzity veterinárskeho lekárstva v Košiciach**

- posudzovanie prípravkov na ochranu rastlín z hľadiska ekotoxikológie

- bežné transfery 2,4 mil. Sk

(v tom prevádzkové náklady 1,6 mil. Sk a mzdové prostriedky (tarifné platy, odmeny) 0,8 mil. Sk)

Uvedené zvýšené výdavky budú v roku 2007 uhradené z rozpočtovej kapitoly Ministerstva školstva Slovenskej republiky. V nasledujúcich rokoch 2008 až 2010 budú predmetné prevádzkové a mzdové náklady zabezpečené v rámci kapitoly Ministerstva školstva SR bez navýšenia prostriedkov.

Oblasť posudzovania prípravkov na ochranu rastlín a účinných látok vzhľadom na zdravie ľudí a zvierat a životné prostredie je v Slovenskej republike personálne veľmi poddimenzovaná. Nakoľko túto úlohu musí Slovenská republika ako členský štát EÚ zabezpečiť podľa NARIADENIE KOMISIE (ES) č. 2229/2004 z 3. decembra 2004, ktorým sa stanovujú podrobné pravidlá na vykonanie štvrtej etapy pracovného programu, na ktorý sa vzťahuje článok 8 ods. 2 smernice Rady 91/414/EHS vrátane vypracovania monografií k vybraným účinným látkam, musia sa vytvoriť materiálne aj ľudské zdroje na zabezpečenie týchto činností.

Vybrané účinné látky musia byť podrobené komplexnému posúdeniu vlastností účinných látok (užitočných aj rizikových), čo v procese posudzovania vyžaduje rozsiahle skúšobné testy a overovanie v produkcii, pôde, vode, vplyv na užitočné organizmy a pod.

Na základe overovaní sú spracované štúdie a monografie, ktoré slúžia ako najdôležitejší podklad k registrácii účinnej látky resp. prípravku na ochranu rastlín v zmysle platných predpisov v SR. Keďže SR sa stala členom EÚ musí byť zapojená aj do pracovného programu revízie účinných látok, ktorý vyplýva zo smernice Rady 91/414/EHS.

**Druhá časť: Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nebude mať dopad na hospodárenie obyvateľov, ani na hospodárenie podnikateľskej sféry iných právnických osôb.

**Tretia časť: Odhad dopadov na životné prostredie**

Návrh zákona nebude mať dopad na životné prostredie.

**Štvrtá časť: Odhad dopadov na zamestnanosť**

Návrh zákona nebude mať dopad na tvorbu pracovných miest.

**Piata časť: Vplyv na podnikateľské prostredie**

Návrh zákona nebude mať negatívny vplyv na podnikateľské prostredie.

**Osobitná časť**

#### K bodu 1

Uvedenie textu do súladu s textom smernice 91/414/EHS.

#### K bodu 2

Zjednodušuje sa daný pojem, nakoľko vypustený text hovorí o povinnostiach Európskej komisie.

**K bodu 3**

Dopĺňa sa definícia iných prípravkov na základe poznatkov získaných z praxe. Ustanovenie súčasne definuje, ako je definovaný iný prípravok, ktorý je aj prípravkom na ochranu rastlín.

##### K bodu 4

Ustanovuje nové pojmy a ich definície, ktoré sa používajú v zákone pre dôslednú aplikáciu zákona.

##### K bodu 5

Rozširuje sa povinnosť používať len registrované prípravky v súlade so zákonom o ochrane prírody a krajiny.

##### K bodu 6

Legislatívno-technická zmena.

**K bodu 7**

##### Pridáva jednu činnosť, ktorú vykonávajú fytoinšpektori.

##### K bodu 8

Pridáva jedno rastlinolekárske opatrenie vo vzťahu k rastlinným alebo živočíšnym organizmom, ktoré môžu svojou činnosťou rozširovať škodlivé organizmy.

**K bodu 9**

Upravuje sa citácia v poznámke pod čiarou.

**K bodu 10**

Spresňuje definovanie priestorov vo vzťahu k prípravkom na ochranu rastlín a iným prípravkom, do ktorých môžu vstupovať fytoinšpektori.

**K bodu 11**

Rozširuje kompetencie fytoinšpektorov aj na kontrolu evidencie mechanizačných prostriedkov na ochranu rastlín.

**K bodu 12**

Zavádza sa legislatívna skratka pre Európsku komisiu.

##### K bodu 13

Zosúlaďujú sa podmienky vzájomného uznávania registrácií podľa požiadaviek smernice 91/414/EHS.

**K bodu 14**

Zosúlaďuje sa vnútorný odkaz v rámci § 10.

**K bodu 15**

Ukladá sa povinnosť kontrolnému ústavu vydávať povolenie na používanie účinných látok a prípravkov na účely výskumu a vývoja.

**K bodu 16**

§ 11 sa dopĺňa o ustanovenia podmienok ochrany dokumentačného súboru údajov pre účinné látky a pre prípravky v procese registrácie prípravkov na ochranu rastlín. rozšírenia rozsahu použitia, zmeny rozhodnutia o registrácii, prehodnotenie existujúcej registrácie, predĺženie doby platnosti a prebaľovania. Zároveň sa upravujú povinnosti odborných pracovísk pri ochrane údajov. Dopĺňa sa tiež termín, dokedy musia odborné pracoviská a kontrolný ústav vypracovať odborné posudky. Ukladá sa tiež povinnosť držiteľom registrácií na výzvu kontrolného ústavu zaslať dôverné údaje príslušným registračným úradom členských krajín

##### K bodu 17

Upresňujú sa podmienky predĺženia doby platnosti registrácie v súlade so smernicou 91/414/EHS.

**K bodu 18**

Dopĺňa sa termín na predloženie žiadosti o predĺženie doby platnosti registrácie súbežného prípravku.

##### K bodu 19

Upresňujú sa podmienky vydávania rozhodnutí na prebaľovanie prípravkov na ochranu rastlín a iných prípravkov.

##### K bodu 20

Ustanovuje poslednú sankciu ukladanú kontrolným ústavom, ktorým je zrušenie registrácie, na zabezpečenie nápravy pri uvádzaní na trh prípravku na ochranu rastlín alebo iného prípravku, u ktorého nezodpovedá kvalitatívne alebo kvantitatívne zloženie údajom uvedeným v dokumentačnom súbore údajov zistené laboratórnym rozborom vzorky.

**K bodu 21**

Upravuje sa citácia v poznámke pod čiarou.

**K bodu 22**

Zosúlaďuje sa vnútorný odkaz v rámci § 14.

**K bodu 23**

Upravuje sa dôvod zrušenia registrácie súbežného prípravku.

**K bodu 24**

Dopĺňajú sa dôvody zrušenia registrácie prípravku na ochranu rastlín alebo iného prípravku.

**K bodu 25**

Upravuje sa dôvod, kedy kontrolný ústav vykoná zmenu v registrácii prípravku na ochranu rastlín alebo iného prípravku a podmienky používania prípravku na ochranu rastlín alebo iného prípravku

##### K bodu 26

Odsek 12 ustanovuje prvý sankciu ukladanú kontrolným ústavom pri zistení nedostatkov v prípravku na ochranu rastlín alebo inom prípravku zistené laboratórnym rozborom v úradne odobratej vzorke.

Odsekom 13 sa dopĺňa ustanovenie o strate platnosti registrácií prípravkov na ochranu rastlín s obsahom niektorých existujúcich účinných látok.

##### K bodu 27

##### Spresňuje, ktoré mechanizačné prostriedky na ochranu rastlín sa zapisujú do zoznamu mechanizačných prostriedkov.

##### K bodu 28

##### Ustanovuje povinnosť pre držiteľa potvrdenia o evidencii mechanizačného prostriedku, ktoré údaje musí písomne oznamovať technickému ústavu a to, že tieto údaje technický ústav zaznamená v zozname mechanizačných prostriedkov.

##### K bodu 29

Ustanovuje kto, kde a ako často zverejňuje zoznam mechanizačných prostriedkov.

##### K bodu 30

Legislatívno-technická zmena.

**K bodu 31**

##### Upresňuje kto môže byť držiteľom osvedčenia o odbornej spôsobilosti na predaj prípravkov na ochranu rastlín a za akých podmienok sa toto osvedčenie vydáva.

##### K bodu 32

##### Odsek 6 ustanovuje pre kontrolný ústav povinnosť kontroly osôb predávajúcich prípravky na ochranu rastlín alebo iné prípravky.

Odsek 7 ustanovuje všeobecne základné podmienky skladovania prípravkov na ochranu rastlín alebo iných prípravkov a kontrolu tohto skladovania kontrolným ústavom.

##### K bodu 33

Zavádza nové osvedčenie na aplikáciu prípravkov na ochranu rastlín a iných prípravkov pre osoby, ktoré tieto prípravky aplikujú alebo ich aplikáciu zabezpečujú, podmienky jeho získania a kontrolu týchto osôb kontrolným ústavom.

##### K bodu 34

V poznámke pod čiarou sa upravuje sa názov zákona č 529/2002 Z. z. v znení neskorších predpisov.

##### K bodu 35

Spresňuje existujúce podmienky pri obchodovaní s moreným osivom a drevom.

##### K bodu 36

Upresňujú sa podmienky pre reklamu prípravkov na ochranu rastlín a iné prípravky.

##### K bodu 37

Pridáva jednu povinnosť pre ministerstvo.

##### K bodu 38

Pridáva kompetencie kontrolnému ústavu.

##### K bodu 39

Spresňuje kompetencie technického ústavu.

##### K bodu 40

Pridáva sankciu za aplikáciu prípravkov na ochranu rastlín alebo iných prípravkov bez získania osvedčenia na aplikáciu prípravkov na ochranu rastlín alebo iných prípravkov.

##### K bodu 41

Dopĺňa sa ustanovenie o udeľovaní pokuty za iné správne delikty.

##### K bodu 42

##### Ustanovuje sa druhá sankcia ukladaná kontrolným ústavom, ktorým je uloženie pokuty, na zabezpečenie nápravy pri uvádzaní na trh prípravku na ochranu rastlín alebo iného prípravku, u ktorého nezodpovedá kvalitatívne alebo kvantitatívne zloženie údajom uvedeným v dokumentačnom súbore údajov zistené laboratórnym rozborom vzorky.

##### K bodu 43

Spresňuje existujúcu sankciu za uvádzanie na trh nesprávne ošetreného osiva v súlade s bodom 36 novely.

##### K bodu 44

Upravuje sa vnútorný odkaz v § 29.

**K bodu 45**

Nahrádzajú sa splnomocňovacie ustanovenie.

**K bodu 46**

Spresňuje sa, na ktoré ustanovenia zákona sa nevzťahuje zákon o správnom konaní.

**K bodu 47**

Dopĺňajú a spresňujú sa prechodné ustanovenia.

**K bodu 48**

V nadväznosti na vznik novej inštitúcie Národného lesníckeho centra v súlade rozhodnutím Ministerstva pôdohospodárstva SR č. 5872/2005-250 vydaného na základe zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, sa aktualizuje názov príslušného orgánu rastlinolekárskej starostlivosti.

**K bodu 49**

Uvádzajú sa ďalšie smernice, o ktoré sa dopĺňa transpozičná príloha.

##### Článok II

Novelizuje sa zákon o správnych poplatkoch, zavádzajú sa nové správne poplatky pre vydanie osvedčenia o odbornej spôsobilosti na aplikáciu prípravkov na ochranu rastlín a iných prípravkov, pre potreby registrácie, prebaľovania, predĺženie doby platnosti registrácie, zmenu v registrácii, rozšírenie rozsahu použitia prípravkov na ochranu rastlín a iných prípravkov, súbežného dovozu, vzájomného uznania registrácie, udelenie výnimky z používania prípravkov, získanie poverenia na vykonávanie skúšok biologickej účinnosti, povolenie vykonania experimentu alebo testu na účely výskumu a vývoja.

**Článok III**

Novelizuje sa § 5 ods. 6 zákona č. 126/2006 Z. z. o verejnom zdravotníctve, keďže bolo potrebné právne ustanoviť už fakticky existujúcu spoluprácu medzi Úradom verejného zdravotníctva SR a Ústredným kontrolným a skúšobným ústavom poľnohospodárskym SR v oblasti posudzovania vplyvu prípravkov na ochranu rastlín a iných prípravkov na zdravie ľudí.

**Článok IV**

Navrhuje sa nadobudnutie účinnosti návrhu zákona od 1. júla 2007.

Bratislava, 21. februára 2007

Predseda vlády

Slovenskej republiky

Robert F i c o  v. r.

Minister pôdohospodárstva

Slovenskej republiky

Miroslav J u r e ň a  v. r.